### Beslutning

Godkendt.

### Sagsfremstilling

## Resume og sagens baggrund

På Kommunalbestyrelsens møde den 22. februar 2023 forventes der frigivet en anlægsbevilling på i alt 6,186 mio. kr. til trafiksikkerhedsindsatser i 2023. I den forbindelse skal det drøftes, hvordan anlægsbeløbet skal prioriteres i 2023.

## Indstillinger

Chefen for Vej, Ejendom og Affald indstiller, at udvalget godkender den foreslåede prioritering af årets anlægsramme til trafiksikkerhedsindsatser.

## Behandling

Teknik- og Miljøudvalget.

## Sagsfremstilling

På investeringsoversigten i Budgetaftalen for budget 2023-2026 er der afsat i alt 6,186 mio. kr. til trafiksikkerhedsindsatser i 2023.

Hvert år prioriterer Teknik- og Miljøudvalget anlægsbudgettet til trafiksikkerhedsindsatsen på baggrund af henvendelser og forslag fra borgere samt kommunens egne iagttagelser.

Teknik- og Miljøudvalget har ønsket et mere fyldigt vurderingsgrundlag og en større indsigt i de enkelte forslags relevans i forhold til at etablere en bedre trafiksikkerhed på kommunens veje. Trafiksikkerhedshenvendelser fra borgere, virksomheder, skoler, lokalråd og lignende bliver undersøgt og vurderet i administrationen, inden de konkrete forslag eventuelt lægges på det samlede forslag til prioritering af trafiksikkerhedsindsatsen.

For at skabe overblik over de enkelte forslags relevans i forhold til øget trafiksikkerhed er der udarbejdet et screeningsværktøj baseret på en række temaer som uheld, hastighed, tryghed, skolevej og oversigtsforhold. Det er målet med screeningsværktøjet at vurdere hvert forslags indflydelse på trafiksikkerheden og at opnå en ensartethed i vurderingen af de henvendelser, der indgår omkring trafiksikkerhed.

[adresse] skal indgå som støtteværktøj sammen med en besigtigelse og være en del af det samlede oplæg til prioritering af anlægsbudgettet til trafiksikkerhed. Temaernes vægtning kan ses i Bilag 1 - Screeningsmetode.

Udover de temaer, der indgår i screeningsværktøjet, foreslår administrationen, at også synergi med andre projekter indtænkes i relation til prioriteringen af anlægsbudgettet til trafiksikkerhed. Som eksempel kan nævnes, at der ofte lægges op til, at der prioriteres trafiksikkerhedsmidler til forbedring af trafiksikkerheden i forbindelse med renovering af belægninger eller omvendt, således at der tænkes i større og mere sammenhængende projekter.

Principper for sortering af trafiksikkerhedsliste besluttet af Teknik- og Miljøudvalget:

Den samlede liste over forslag og idéer vokser imidlertid, og Teknik- og Miljøudvalget besluttede derfor den 12. august 2021 en række principper for sortering af listen:

*Screeningsværktøj*Trafiksikkerhedsforslag kommer som udgangspunkt kun på udvalgets prioriteringsliste, hvis de får 3 eller flere point i screeningsværktøjet. Det betyder, at når et trafiksikkerhedsønske er screenet og eventuelt får færre end 3 point i screeningsværktøjet, vil forslagsstilleren få en tilbagemelding om, at forslaget ikke vil blive prioriteret, da det med sine relativt få point som udgangspunkt vil have en mindre indvirkning på trafiksikkerhedsindsatsen end andre projekter.

*Hastighedsnedsættelse i åbent land*Trafiksikkerhedsforslag vedrørende hastighedsnedsættelse i åbent land kommer generelt ikke på listen.

Kommunen modtager en del henvendelser omkring hastighedsnedsættelse i åbent land. En nedskiltning af hastigheden kræver et samtykke fra politiet. Politiet giver ofte afslag, da et forsøg på at nedsætte hastigheden alene ved skiltning ikke vil være tilstrækkelig. Politiet forvalter dette område restriktivt både i forbindelse med nedskiltning af hastigheden og etablering af fysiske tiltag.

Administrationen vil bruge ønskerne vedrørende hastighedsnedsættelse til inspiration til generelle trafiksikkerhedsvurderinger. I forbindelse med de årlige politiske trafiksikkerhedsprioriteringer vil administrationen fremlægge mulige trafiksikkerhedstiltag i åbent land, hvis der er behov for det.

Forslagsstilleren vil få en tilbagemelding om, at forslaget ikke vil komme på prioriteringslisten, men at det vil blive vurderet i administrationens arbejde med trafiksikkerhedstiltag generelt i åbent land.

*Tilbagemelding på borgerhenvendelserne*Når kommunen modtager forslag i relation til forbedring af trafiksikkerheden, kvitteres der for modtagelsen, og forslaget screenes.

Hvis forslaget på baggrund af screeningen og ovennævnte supplerende principper ikke bliver fremlagt i forbindelse med udvalgets prioritering af indsatserne på området, skriver administrationen til borgeren eller virksomheden og meddeler, at kommunen ikke vil iværksætte det pågældende forslag.

Oplæg til prioritering af anlægsbudgettet til trafiksikkerhedsindsatser i 2023:

Den nuværende liste over trafiksikkerhedsforslag kan ses i Bilag 2, som er opdelt således:

* Projekter markeret med grønt er de anbefalede projekter.
* Projekter markeret med gult er screenet, men ikke politisk prioriteret.
* Projekter uden farvemarkering er endnu ikke screenet.

Administrationen anbefaler at gennemføre følgende projekter, som er nærmere beskrevet i Bilag 3 - Notat anbefalede trafiksikkerhedsprojekter 2023.

* Projekt nr. 2023.1 - Røsnæsvej, Kalundborg
* Projekt nr. 2023.2 - Margrethe Mortensen, Jerslev
* Projekt nr. 2023.3 - Trafiksikkerhedsplan
* Projekt nr. 2023.4 - Landsdækkende kampagner
* Projekt nr. 2023.5 - Dataindsamling til screening

Den videre proces:

På baggrund af udvalgets drøftelser fremlægges sagen til endelig beslutning på udvalgets møde i marts 2023.

Afhængigt af udvalgets prioritering af anlægsrammen til trafiksikkerhedsindsatser i 2023 forventes projekterne igangsat i foråret 2023.

## Økonomiske konsekvenser

Ingen økonomiske konsekvenser. Rådighedsbeløbet til trafiksikkerhedsindsatsen i 2023 udgør 6,186 mio. kr. Dette beløb søges frigivet via et særskilt dagsordenspunkt.